El Govern de Gandia rep ajudes de la Generalitat i de la Diputació per a impulsar polítiques inclusives, culturals i sostenibles
06 setembre 2021

## El Govern de Gandia rep ajudes de la Generalitat i de la Diputació per a impulsar polítiques inclusives, culturals i sostenibles06 setembre 2021Última actualització: 06 setembre 2021

![](../gestion/img/19f187bdcd92c9b8a1e051ddfdb37d8103af66f354bd2873e99ea8e848750cac.jpg)  
  

Després de la pausa institucional del mes d’agost i després d’unes festes falleres que s’han desenvolupat amb normalitat en un context limitat per les restriccions sanitàries, el **vicealcalde, Josep Alandete** i **el co-portaveu del Govern local, Miguel Ángel Picornell,** han comparegut davant els mitjans de comunicació per tal d’informar dels principals assumptes que s’han tractat aquest matí a la Junta de Govern Local.

Primerament, Alandete ha informat que quedaven pendents de resoldre algunes ajudes del Pla Resistir II, de tal manera que finalment s’han repartit 929.488 euros entre 427 beneficiaris, fet que demostra que “_la maquinària administrativa de l’Ajuntament de Gandia va funcionar com tocava_”.

Pel que fa a les subvencions directes a la innovació i la transformació digital de les empreses, el consistori també ha aprovat la concessió de 4 subvencions per un import de 7.102 €, unes convocatòries que en conjunt han aconseguit 155 beneficiaris i que ascendeixen a un muntant de 247.115 €.

En l’apartat ajudes, el govern local també ha rebut 10.000 euros de la Conselleria d’Educació, Cultura i Esport per a adquirir mobiliari expositiu per a la nova col·lecció permanent sobre el món antic del Museu Arqueològic de Gandia (MAGA), i altres de 9.070 € del president de l’Institut Valencià de Cultura destinats a fomentar activitats musicals com la XXXII edició del Festival Polisònic, que “_com cada any ha estat un vertader èxit  i que marca un estiu de continuïtat a les activitats culturals tant a Gandia com a la platja_”.

En la Junta de Govern també s’han abordat altres qüestions com les actuacions relacionades amb la memòria històrica i democràtica de la Comunitat Valenciana, motiu pel qual l’Ajuntament ha estat beneficiat amb 2.196 € per part de la Conselleria de Participació, Transparència, Cooperació i Qualitat Democràtica, per a posar en valor els llocs de la memòria i per a retirar els vestigis relatius a la Guerra Civil i a la fi de la dictadura.

“_El Govern del Serpis té un especial interés perquè hi haja justícia i restitució dels valors democràtics. Si tota la ciutadania és igual per al nostre govern, els nostres avantpassats que van patir les conseqüències de la guerra i de la dictadura tenen els mateixos drets que qualsevol persona_”, ha reivindicat Alandete al respecte.

Per la seua banda, Picornell ha donat compte de tres subvencions que ha rebut el consistori: una de 35.261 € per part de la Vicepresidència i Consellera d’Igualtat i Polítiques Inclusives per a impulsar projectes en matèria d’equipament i polítiques inclusives en l’àrea municipal d'Iigualtat en 2021; altra d’11.534 € de la Presidència de l’Institut Valencià de Competitivitat Empresarial (IVACE) per a executar el projecte de subministrament i instal·lació de dues estacions de recàrrega per a vehicles elèctrics al pàrquing del Serpis, “_una notícia molt important perquè aquest govern està molt preocupat per la sostenibilitat_”, i una tercera ajuda de 4.058 € anunciada i publicada per la Diputació, destinada a ajuntaments de municipis i entitats locals menors adherits a la xarxa de municipis protegits contra la violència de gènere 2021.